8. การจัดการ

  โครงสร้างการจัดการ

โครงสร้างกรรมการบริษัทประกอบด้วยคณะกรรมการ 2 ชุด คือ คณะกรรมการบริษัท
และคณะกรรมการตรวจสอบ

  คณะกรรมการบริษัท มีจำนวน 11 ท่าน ดังนี้

  ชื่อ-สกุล ตำแหน่ง เข้าร่วมประชุม*

  คณะกรรมการ (ครั้ง)

  1. นายวันชัย คุณานันทกุล กรรมการ 5

  2. นางอรชร คุณานันทกุล กรรมการ 4

  3. นายสุรศักดิ์ คุณานันทกุล กรรมการ 5

  4. นายสุรพล คุณานันทกุล กรรมการ 5

  5. นายสิทธิชัย คุณานันทกุล กรรมการ 5

  6. นางนภาพร หุณฑนะเสวี กรรมการ 5

  7. นายบุญส่ง พันธุ์พงศ์ศิริ กรรมการ 5

  8. ดร.บุญวา ธรรมพิทักษ์กุล กรรมการ 5

  9. นายมนู เลียวไพโรจน์ กรรมการอิสระ 5

  10. นายสุพงศ์ ชยุตสาหกิจ กรรมการอิสระ 5

  11. นายเล็ก สิขรวิทย กรรมการอิสระ 5

  * ในปี 2551/2552 มีการประชุมคณะกรรมการบริษัทฯ 5 ครั้ง

_________________________________________________เป็นเลขานุการบริษัท

  อำนาจหน้าที่ของคณะกรรมการบริษัทฯ

-   กรรมการต้องปฏิบัติหน้าที่ให้เป็นไปตามกฎหมาย วัตถุประสงค์ และข้อบังคับของบริษัทฯ
    ตลอดจนมติที่ประชุมผู้ถือหุ้น

-   คณะกรรมการอาจมอบหมายให้กรรมการคนหนึ่งหรือหลายคน
    หรือบุคคลอื่นใดปฏิบัติการการอย่างใดอย่างหนึ่งแทนคณะกรรมการก็ได้

-   คณะกรรมการของบริษัทฯ ต้องประชุมกันอย่างน้อย 3 เดือนต่อครั้ง ณ
    ท้องที่อันเป็นที่ตั้งสำนักงานใหญ่หรือสาขาของบริษัทฯ หรือจังหวัดใกล้เคียง

-   คณะกรรมการต้องจัดให้มีการประชุมผู้ถือหุ้นเป็นการประชุมสามัญประจำปี ภายใน 4
    เดือนนับแต่วันสิ้นสุดของรอบปีบัญชีของบริษัทฯ
    และจะเรียกประชุมผู้ถือหุ้นเป็นการประชุมวิสามัญเมื่อใดก็ได้ สุดแต่จะเห็นสมควร

  การแต่งตั้งคณะกรรมการบริษัทฯ

ตามข้อบังคับของบริษัทฯ กำหนดให้มีคณะกรรมการบริษัทฯ ไม่น้อยกว่า 5 คน
และกรรมการไม่น้อยกว่ากึ่งหนึ่งของจำนวนกรรมการทั้งหมดต้องมีถิ่นที่อยู่ในราชอาณาจักร

- การเลือกตั้งกรรมการ
กำหนดให้ที่ประชุมผู้ถือหุ้นเป็นผู้เลือกตั้งโดยใช้หลักเกณฑ์และวิธีการดังต่อไปนี้

(1) ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

(2) ผู้ถือหุ้นแต่ละคนจะใช้คะแนนเสียงที่มีอยู่ทั้งหมดตาม (1)
เลือกตั้งบุคคลคนเดียวหรือหลายคนเป็นกรรมการก็ได้
แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

(3)
บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
ในกรณีที่บุคคลซึ่งได้รับการเลือกตั้งในลำดับถัดลงมา
มีคะแนนเสียงเท่ากันเกินจำนวนกรรมการที่พึงมีหรือพึงจะเลือกตั้งในครั้งนั้น
ให้ผู้เป็นประธานเป็นผู้ออกเสียงชี้ขาด

- การประชุมสามัญประจำปีทุกครั้ง
ให้กรรมการคนที่อยู่ในตำแหน่งนานที่สุดออกจากตำแหน่งเป็นจำนวน 1 ใน 3 เป็นอัตรา
ถ้าจำนวนกรรมการที่แบ่งออกให้ตรงเป็นสามส่วนไม่ได้ก็ให้ออกโดยจำนวนใกล้ที่สุดกับส่วน 1 ใน 3
และกรรมการที่ออกจากตำแหน่งแล้ว ที่ประชุมผู้ถือหุ้นอาจจะเลือกให้เป็นกรรมการอีกก็ได้

- กรณีที่ตำแหน่งกรรมการว่างลงเพราะเหตุอื่นนอกจากถึงคราวออกตามวาระ
ให้คณะกรรมการเลือกบุคคลซึ่งมีคุณสมบัติ
และไม่มีลักษณะต้องห้ามเข้าเป็นกรรมการแทนแต่บุคคลที่ได้รับการเลือกเป็นกรรมการใหม่นั้นจะอยู่ในตำแหน่งได้เพียงกำหนดเวลาที่กรรมการซึ่งออกไปนั้นพึงอยู่ในตำแหน่งได้

  คุณสมบัติของกรรมการอิสระ

1. ถือหุ้นไม่เกินร้อยละ 1 ของทุนชำระแล้วของบริษัท บริษัทย่อย บริษัทร่วม
หรือนิติบุคคลที่อาจมีความขัดแย้ง ทั้งนี้ให้นับรวมหุ้นที่ถือโดยผู้ที่เกี่ยวข้องด้วย

2. ไม่เป็นกรรมการที่มีส่วนร่วมบริหารงาน ไม่เป็นลูกจ้าง พนักงาน
ที่ปรึกษาที่ได้รับเงินเดือนประจำจากบริษัท ผู้มีอำนาจควบคุมของบริษัท บริษัทย่อย บริษัทร่วม
บริษัทย่อยลำดับเดียวกัน (ปัจจุบัน และช่วง 2 ปีก่อนได้รับการแต่งตั้ง)

3. ไม่เป็นบุคคลที่มีความสัมพันธ์ทางสายโลหิต หรือโดยการจดทะเบียน ในลักษณะที่เป็นบิดา มารดา
คู่สมรส พี่น้อง และบุตร รวมทั้งคู่สมรสของบุตรของผู้บริหาร ผู้ถือหุ้นรายใหญ่ ผู้มีอำนาจควบคุม หรือ
บุคคลที่จะได้รับการเสนอชื่อเป็นผู้บริหาร หรือ ผู้มีอำนาจควบคุมของบริษัท หรือ บริษัทย่อย (ปัจจุบัน
และช่วง 2 ปีก่อนได้รับการแต่งตั้ง)

4. ไม่เป็นผู้สอบบัญชีของบริษัท หรือเป็นผู้ให้บริการวิชาชีพอื่น เช่น ที่ปรึกษากฎหมาย
ที่ปรึกษาทางการเงิน ผู้ประเมินราคาทรัพย์สินที่มีมูลค่าสินจ้างเกิน 2 ล้านบาทต่อปี (ปัจจุบันและช่วง
2 ปีก่อนได้รับตำแหน่ง)

5. ไม่เป็นกรรมการที่ได้รับแต่งตั้งขึ้นเพื่อเป็นตัวแทนของกรรมการบริษัท
ผู้ถือหุ้นรายใหญ่หรือผู้ถือหุ้นซึ่งเป็นผู้เกี่ยวข้องกับผู้ถือหุ้นรายใหญ่ของบริษัท

6. สามารถปฏิบัติหน้าที่และแสดงความเห็น
หรือรายงานผลการปฏิบัติงานตามหน้าที่ที่ได้รับมอบหมายจากคณะกรรมการบริษัทได้โดยอิสระ
โดยไม่อยู่ภายใต้การควบคุมของผู้บริหารหรือผู้ถือหุ้นรายใหญ่ของบริษัท
รวมทั้งผู้ที่เกี่ยวข้องหรือญาติสนิทของบุคคลดังกล่าว

(ผู้ที่เกี่ยวข้อง หมายรวมถึง ผู้ที่มีความสัมพันธ์ หรือเกี่ยวข้องกับบริษัท
จนทำให้ไม่สามารถทำหน้าที่ได้อย่างอิสระหรือคล่องตัว เช่น ผู้ขายสินค้า ลูกค้า เจ้าหนี้ ลูกหนี้
หรือผู้ที่มีความเกี่ยวข้องทางธุรกิจอย่างมีนัยสำคัญ เป็นต้น

กรรมการที่มีส่วนร่วมบริหารงาน หมายถึง กรรมการที่ดำรงตำแหน่งเป็นผู้บริหาร
กรรมการที่ทำหน้าที่รับผิดชอบเยี่ยงผู้บริหาร และกรรมการที่มีอำนาจลงนามผูกพัน
เว้นแต่แสดงได้ว่าเป็นการลงนามผูกพันตามรายการที่คณะกรรมการมีมติอนุมัติไว้แล้ว
และเป็นการลงนามร่วมกับกรรมการรายอื่น

บริษัทย่อยลำดับเดียวกัน หมายถึง บริษัทย่อยตั้งแต่ 2 บริษัทขึ้นไปที่มีบริษัทใหญ่เป็นบริษัทเดียวกัน)

  การแต่งตั้งคณะกรรมการอิสระ

คณะกรรมการบริษัทฯ เป็นผู้แต่งตั้งคณะกรรมการอิสระ ซึ่งมีคุณสมบัติตามที่ระบุข้างต้น จำนวน 3
ท่าน กรรมการอิสระจะมีวาระการดำรงตำแหน่งตามที่ที่คณะกรรมการบริษัทฯ กำหนด

  คณะกรรมการตรวจสอบ มีจำนวน 3 ท่าน ดังนี้

  รายชื่อ ตำแหน่ง

  1. นายมนู เลียวไพโรจน์ ประธานคณะกรรมการตรวจสอบ

  2. นายสุพงศ์ ชยุตสาหกิจ กรรมการตรวจสอบ

  3. นายเล็ก สิขรวิทย กรรมการตรวจสอบ (เป็นกรรมการตรวจสอบที่มี ความรู้
  และประสบการณ์ในการสอบทานงบการเงินของบริษัทฯ)

  อำนาจหน้าที่ของคณะกรรมการตรวจสอบ

- สอบทานให้บริษัทมีการรายงานทางการเงินอย่างถูกต้องและเพียงพอ

- สอบทานให้บริษัทมีระบบการควบคุมภายใน (internal control)
และระบบการตรวจสอบภายใน (internal audit) ที่เหมาะสมและมีประสิทธิผล
และพิจารณาความเป็นอิสระของหน่วยงานตรวจสอบภายใน
ตลอดจนให้ความเห็นชอบในการพิจารณาแต่งตั้ง โยกย้าย เลิกจ้างหัวหน้าหน่วยงานตรวจสอบภายใน
หรือหน่วยงานอื่นใดที่รับผิดชอบเกี่ยวกับการตรวจสอบภายใน

- สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท

- พิจารณา คัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัท
และเสนอค่าตอบแทนของบุคคลดังกล่าว
รวมทั้งเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมด้วยอย่างน้อยปีละ 1 ครั้ง

- พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
ให้เป็นไปตามกฎหมายและข้อกำหนดของตลาดหลักทรัพย์ ทั้งนี้
เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

- จัดทำรายงานของคณะกรรมการตรวจสอบโดยเปิดเผยไว้ในรายงานประจำปีของบริษัท
ซึ่งรายงานดังกล่าวต้องลงนามโดยประธานคณะกรรมการตรวจสอบและต้องประกอบด้วยข้อมูลอย่างน้อยดังต่อไปนี้

  (ก) ความเห็นเกี่ยวกับความถูกต้อง ครบถ้วน เป็นที่เชื่อถือได้ของรายงานทางการเงินของ

  บริษัท

  (ข) ความเห็นเกี่ยวกับความเพียงพอของระบบควบคุมภายในของบริษัท

  (ค) ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท

  (ง) ความเห็นเกี่ยวกับความเหมาะสมของผู้สอบบัญชี

  (จ) ความเห็นเกี่ยวกับรายการที่อาจมีความขัดแย้งทางผลประโยชน์

  (ฉ) จำนวนการประชุมคณะกรรมการตรวจสอบ
  และการเข้าร่วมประชุมของกรรมการตรวจสอบแต่ละท่าน

  (ช)
  ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตามกฎบัตร
  (charter)

  (ซ) รายการอื่นที่เห็นว่าผู้ถือหุ้นและผู้ลงทุนทั่วไปควรทราบ
  ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท

-
ปฏิบัติการอื่นใดตามที่คณะกรรมการของบริษัทมอบหมายด้วยความเห็นชอบจากคณะกรรมการตรวจสอบ

  คุณสมบัติของกรรมการตรวจสอบ

1. ได้รับแต่งตั้งจากคณะกรรมการหรือที่ประชุมผู้ถือหุ้น

2. กรรมการตรวจสอบทุกคนต้องเป็นกรรมการอิสระ

3.
ไม่เป็นกรรมการที่ได้รับมอบหมายจากคณะกรรมการบริษัทให้ตัดสินใจในการดำเนินกิจการของบริษัท
บริษัทย่อย บริษัทร่วม บริษัทย่อยลำดับเดียวกัน หรือนิติบุคคลที่อาจมีความขัดแย้ง

4. ไม่เป็นกรรมการของบริษัทย่อย และบริษัทย่อยลำดับเดียวกัน

5. มีหน้าที่ตามที่ตลาดหลักทรัพย์กำหนด

6. มีกรรมการตรวจสอบอย่างน้อย 1 คน
ที่มีความรู้และประสบการณ์เพียงพอที่จะทำหน้าที่ในการสอบทานความน่าเชื่อถือของงบการเงินได้

  การแต่งตั้งคณะกรรมการตรวจสอบ

คณะกรรมการหรือที่ประชุมผู้ถือหุ้นของบริษัทฯ เป็นผู้แต่งตั้งคณะกรรมการตรวจสอบ
ซึ่งมีคุณสมบัติตามที่ระบุข้างต้น จำนวน 3 ท่าน
กรรมการตรวจสอบจะมีวาระการดำรงตำแหน่งตามที่คณะกรรมการหรือที่ประชุมผู้ถือหุ้นกำหนด

  ผู้บริหาร มีจำนวน 7 ท่าน ดังนี้

  รายชื่อ ตำแหน่ง

  1. นายวันชัย คุณานันทกุล ผู้อำนวยการ

  2. นายสุรศักดิ์ คุณานันทกุล รองผู้อำนวยการฝ่ายผลิตภัณฑ์อาคารสำเร็จรูป

  3. นายสุรพล คุณานันทกุล รองผู้อำนวยการฝ่ายผลิตภัณฑ์เฟอร์นิเจอร์

  4. นางนภาพร หุณฑนะเสวี รองผู้อำนวยการฝ่ายบัญชี-การเงิน

  5. นางสาวสุณี เหมาะสุวรรณ ผู้จัดการทั่วไปอาวุโส สำนักผู้อำนวยการ

  6. นางสาววันเพ็ญ คูประเสริฐวงศ์ ผู้จัดการทั่วไปอาวุโส ฝ่ายทรัพยากรบุคคลและธุรการ

  7. นางสาวดวงเนตร ดวงระหงษ์ ผู้จัดการทั่วไปอาวุโส ฝ่ายบัญชี

  นายสาธิต ตริตารักษ์ ผู้จัดการอาวุโส สำนักผู้อำนวยการ
  เป็นเลขานุการคณะกรรมการบริษัทฯและเลขานุการบริษัทฯ

  อำนาจหน้าที่ของผู้บริหาร

1.  ร่วมกันตัดสินใจในเรื่องที่สำคัญของบริษัท กำหนดภารกิจ วัตถุประสงค์ แนวทาง
    นโยบายของบริษัท รวมถึงการกำกับดูแลการดำเนินงานโดยรวม ผลผลิต ความสัมพันธ์กับลูกค้า
    และต้องรับผิดชอบต่อคณะกรรมการบริษัท

2.  กำหนดโครงสร้างองค์กรที่อยู่ในความรับผิดชอบการแต่งตั้ง
    และกำหนดอำนาจหน้าที่ของผู้บริหารตั้งแต่ระดับรองลงมา

3.  กำหนดให้มีระบบการทำงานและกระบวนการปฏิบัติงานการควบคุมภายในให้มีประสิทธิภาพ

4.  มีอำนาจอนุมัติค่าใช้จ่าย หรือการจ่ายเงินตามโครงการ หรือการลงทุน
    ตามขอบเขตและอำนาจหน้าที่ในการดำเนินงานที่ได้รับอนุมัติจากคณะกรรมการบริษัท

5.  มีอำนาจจ้าง แต่งตั้ง ปลดออก ให้ออก ไล่ออก
    กำหนดอัตราค่าจ้างให้บำเหน็จรางวัลปรับขึ้นเงินเดือน ค่าตอบแทน
    เงินโบนัสสำหรับพนักงานในสายงาน

6.  มีอำนาจกระทำการและแสดงตนเป็นตัวแทนบริษัทต่อบุคคลภายนอกในกิจการที่เกี่ยวข้องและเป็นประโยชน์ต่อบริษัท

7.  ดำเนินกิจการที่เกี่ยวข้องกับการบริหารงานทั่วไปของบริษัท

แต่ทั้งนี้
การอนุมัติรายการของผู้บริหารจะไม่รวมถึงการอนุมัติรายการที่ทำให้ผู้บริหารหรือบุคคลที่อาจมีความขัดแย้ง
มีส่วนได้เสียหรืออาจมีความขัดแย้งทางผลประโยชน์ในลักษณะอื่นใดกับบริษัทรวมทั้งรายการที่กำหนดให้ต้องขอความเห็นชอบจากผู้ถือหุ้นในการทำรายการที่เกี่ยวโยงกันและการได้มาหรือจำหน่ายไปซึ่งสินทรัพย์ของบริษัท
เพื่อให้สอดคล้องกับข้อกำหนดของตลาดหลักทรัพย์ในเรื่องดังกล่าว
ยกเว้นรายการที่เป็นลักษณะเงื่อนไขทางการค้าปกติ
ซึ่งบริษัทฯอยู่ในระหว่างการพิจารณากำหนดขอบเขตและอำนาจหน้าที่ของผู้บริหารแต่ละท่านเพื่อให้สอดคล้องกับการดำเนินธุรกิจของบริษัทฯ

  อำนาจหน้าที่ของผู้อำนวยการ

1.  มีอำนาจหน้าที่ในฐานะผู้บริหารจัดการ และควบคุมดูแลการดำเนินธุรกิจตามปกติของบริษัท
    และสามารถอนุมัติรายการที่เป็นธุรกรรมตามปกติของบริษัท เช่นการจัดซื้อสินค้า วัสดุ
    เครื่องมือ อุปกรณ์เครื่องใช้ การอนุมัติค่าใช้จ่าย เป็นต้น

แต่ทั้งนี้ การอนุมัติรายการของผู้อำนวยการจะไม่รวมถึงการอนุมัติที่ทำให้ผู้อำนวยการ
หรือบุคคลที่อาจมีส่วนได้เสีย หรืออาจมีความขัดแย้งทางผลประโยชน์ในลักษณะอื่นใดกับบริษัท
รวมทั้งรายการที่กำหนดให้ต้องขอความเห็นชอบจากผู้ถือหุ้นในรายการที่เกี่ยวโยงกัน และ
การได้มาหรือจำหน่ายไปซึ่งสินทรัพย์ของบริษัท
เพื่อให้สอดคล้องกับข้อกำหนดของตลาดหลักทรัพย์ในเรื่องดังกล่าว
ยกเว้นรายการที่เป็นลักษณะเงื่อนไขทางการค้าปกติ

2. กำหนดแผนกลยุทธ์ แผนการดำเนินงาน งบประมาณ
รวมทั้งดำเนินการหรือปฏิบัติงานให้เป็นไปตามนโยบาย งบประมาณ
และเป้าหมายที่ได้รับอนุมัติจากคณะกรรมการของบริษัทอย่างมีประสิทธิภาพ

  การกำกับดูแลกิจการ

บริษัทฯ มีนโยบายในการดำเนินธุรกิจให้เจริญก้าวหน้า
โดยตั้งอยู่บนพื้นฐานตามหลักการเป็นบรรษัทภิบาล ปฏิบัติตามกฎหมาย กฎระเบียบ มาตรฐานต่างๆ
และปกป้องผลประโยชน์อันชอบธรรมของผู้มีส่วนได้เสียทุกฝ่าย พร้อมใช้หลัก คุณธรรม จริยธรรม
และความโปร่งใส ที่สามารถตรวจสอบได้

การปฏิบัติตามหลักการกำกับดูแลกิจการในด้านต่างๆ ของบริษัท มีดังนี้

-   สิทธิของผู้ถือหุ้น

บริษัทฯ ให้ความสำคัญและเคารพสิทธิของผู้ถือหุ้น
โดยปฏิบัติต่อผู้ถือหุ้นทุกรายอย่างเท่าเทียมกันและเป็นไปตามข้อกำหนดของกฎหมายที่เกี่ยวข้อง
ตลอดจนข้อกำหนดของตลาดหลักทรัพย์แห่งประเทศไทย
สำนักงานคณะกรรมการกำกับหลักทรัพย์และตลาดหลักทรัพย์
ด้วยวิธีการและมาตรฐานที่เป็นที่ยอมรับและเชื่อถือได้
ผู้ถือหุ้นทุกคนมีสิทธิออกเสียงตามจำนวนหุ้นที่ถืออยู่ โดยหุ้นแต่ละหุ้นมีสิทธิออกเสียงหนึ่งเสียง
และไม่มีหุ้นใดมีสิทธิพิเศษที่เป็นการจำกัดสิทธิของผู้ถือหุ้นรายอื่น

นอกจากนี้ บริษัทฯยังได้ดำเนินการในเรื่องต่างๆ ที่เป็นการส่งเสริม
และอำนวยความสะดวกในการใช้สิทธิของผู้ถือหุ้นดังนี้

(1) ผู้ถือหุ้นทุกรายได้รับข้อมูลที่จำเป็นและเพียงพอเกี่ยวกับวันประชุม
และวาระการประชุมเป็นการล่วงหน้า
โดยบริษัทได้เผยแพร่ข้อมูลประกอบวาระการประชุมผู้ถือหุ้นล่วงหน้าประมาณครึ่งเดือนไว้ในเว็บไซต์ก่อนจัดส่งเอกสาร
และยังได้ชี้แจงสิทธิของผู้ถือหุ้นในการเข้าประชุม
และสิทธิออกเสียงลงมติของผู้ถือหุ้นไว้อย่างชัดเจนตามที่บริษัทได้จัดส่งไปกับหนังสือเชิญประชุม
ผู้ถือหุ้นสามารถมอบฉันทะให้บุคคลใดๆ
หรือกรรมการอิสระเข้าร่วมประชุมแทนได้โดยใช้หนังสือมอบฉันทะแบบหนึ่งแบบใดที่ได้จัดส่งไปพร้อมกับหนังสือนัดประชุม
นอกจากนี้ยังได้ให้สิทธิแก่ผู้ถือหุ้นที่เข้าประชุมภายหลังจากที่ได้เริ่มประชุมแล้ว
มีสิทธิออกเสียงลงคะแนนสำหรับวาระที่อยู่ระหว่างการพิจารณาและยังไม่ได้มีการลงมติ
และนับเป็นองค์ประชุมตั้งแต่วาระที่ได้เข้าประชุม และออกเสียงเป็นต้นไป
เว้นแต่ที่ประชุมผู้ถือหุ้นจะมีความเห็นเป็นอย่างอื่น

(2) ก่อนวันประชุมผู้ถือหุ้นประจำปี
ให้สิทธิแก่ผู้ถือหุ้นโดยเปิดโอกาสให้ผู้ถือหุ้นเสนอวาระในการประชุมและเสนอชื่อบุคคลเพื่อดำรงตำแหน่งกรรมการเป็นการล่วงหน้า
ผ่านทางเว็บไซต์บริษัท www.furnituresystem.com โดยสำหรับการประชุมสามัญผู้ถือหุ้นประจำปี
2552 บริษัทเปิดโอกาสให้ผู้ถือหุ้นเสนอตั้งแต่วันที่ 22 กรกฎาคม ถึง 21 สิงหาคม 2552
โดยในกรณีที่บรรจุเป็นวาระการประชุม
บริษัทจะแจ้งในหนังสือนัดประชุมว่าเป็นวาระที่กำหนดโดยผู้ถือหุ้น
และสำหรับบุคคลที่ถูกเสนอเพื่อดำรงตำแหน่งกรรมการ
คณะกรรมการบริษัทจะพิจารณาอีกครั้งก่อนเสนอรายชื่อบุคคลที่เห็นว่าเหมาะสมต่อที่ประชุมผู้ถือหุ้นเพื่อพิจารณาอนุมัติต่อไป

(3) ในการใช้สิทธิออกเสียงแต่ละวาระ
กำหนดให้ผู้ถือหุ้นใช้บัตรลงคะแนนเสียงสำหรับทุกระเบียบวาระ และเก็บบัตรลงคะแนนในห้องประชุม
เพื่อนำผลคะแนนมารวมคำนวณกับคะแนนเสียงที่ได้ลงไว้ล่วงหน้าในหนังสือมอบฉันทะก่อนประกาศแจ้งมติของคะแนนเสียงในห้องประชุม
โดยเมื่อจบการประชุมผู้ถือหุ้นสามารถขอตรวจสอบรายละเอียดได้

(4) ในการประชุมผู้ถือหุ้น ได้เปิดโอกาสให้ผู้ถือหุ้นแสดงความคิดเห็น ข้อเสนอแนะ ในวาระต่างๆ
อย่างอิสระก่อนการลงมติในวาระใดๆ ในวาระที่ผู้ถือหุ้นมีข้อสงสัย ข้อซักถาม
ก็ได้จัดเตรียมบุคลากรที่เกี่ยวข้องเป็นผู้ให้คำตอบภายใต้ความรับผิดชอบของคณะกรรมการบริษัท

- การปฏิบัติต่อผู้ถือหุ้นอย่างเท่าเทียมกัน

บริษัทฯให้ความสำคัญและดูแลให้มีการปฏิบัติต่อผู้ถือหุ้นทุกรายอย่างเท่าเทียมกันและเป็นธรรม
โดยได้ดำเนินการต่างๆ ดังนี้

(1) บริษัทฯ มีนโยบายการกำกับดูแลในการป้องกันการใช้ข้อมูลภายใน เพื่อความเป็นธรรมต่อ
ผู้ถือหุ้น โดยห้ามไม่ให้กรรมการ ผู้บริหาร พนักงาน และบุคคลที่เกี่ยวข้องกับข้อมูล (รวมทั้ง คู่สมรส
และบุตรที่ยังไม่บรรลุนิติภาวะของบุคคลดังกล่าว)
ใช้ข้อมูลภายในที่เป็นสาระสำคัญต่อการเปลี่ยนแปลงราคาหุ้นของบริษัทฯ ซึ่งปีที่ผ่านๆ
มาบุคคลดังกล่าวข้างต้นได้ปฏิบัติตามนโยบายอย่างเคร่งครัด

(2) จากโครงสร้างการถือหุ้นที่ชัดเจนโปร่งใส จึงไม่ทำให้เกิดความขัดแย้งทางผลประโยชน์
หรือถ่ายเทผลประโยชน์ให้แก่ฝ่ายหนึ่งฝ่ายใด
รวมถึงการเปิดเผยการถือหลักทรัพย์ของคณะกรรมการและผู้บริหารไว้ในรายงานประจำปีอย่างครบถ้วน
กรรมการ และผู้บริหารจะต้องรายงานการถือหลักทรัพย์ของบริษัทฯ เมื่อแรกเข้ารับตำแหน่ง
และรายงานทุกครั้งเมื่อมีการซื้อขาย โอน หรือรับหลักทรัพย์ที่ออกโดยบริษัทภายใน 3
วันทำการต่อคณะกรรมการกำกับหลักทรัพย์และตลาดหลักทรัพย์

- บทบาทของผู้มีส่วนได้เสีย

บริษัทฯ ตระหนักถึงสิทธิของผู้มีส่วนได้เสียกลุ่มต่างๆ
และมุ่งมั่นที่จะดูแลให้ความมั่นใจแก่ผู้มีส่วนได้เสียต่างๆ
โดยมีการกำหนดแนวทางไว้เป็นลายลักษณ์อักษรอย่างชัดเจนไว้ในจรรยาบรรณของบริษัท ดังนี้

• ผู้ถือหุ้น

- บริษัทฯ จะรายงานสถานภาพ
และแนวโน้มของธุรกิจในอนาคตของบริษัทฯต่อผู้ถือหุ้นอย่างเท่าเทียมกัน
โดยจะปฏิบัติตามพระราชบัญญัติหลักทรัพย์และตลาดหลักทรัพย์ พ.ศ. 2535

- บริษัทฯ จะจัดการประชุมผู้ถือหุ้น โดยคำนึงถึงความเท่าเทียมกันของผู้ถือหุ้นทุกราย จะ
ละเว้นการกระทำที่เป็นการจำกัดการเข้าถึงข้อมูลสารสนเทศของบริษัทฯ
และการเข้าร่วมประชุมของผู้ถือหุ้น

- การแสดงความเห็น และตั้งคำถามใดๆ ประธานในที่ประชุม จะจัดสรรเวลาที่เหมาะสม
และส่งเสริมให้ผู้ถือหุ้นทุกคนมีโอกาสแสดงความเห็นอย่างเท่าเทียมกัน

- เมื่อการประชุมผู้ถือหุ้นเสร็จสิ้นลง บริษัทฯ
จะจัดทำบันทึกรายงานการประชุมผู้ถือหุ้นให้ถูกต้องครบถ้วน

- บริษัทฯ
จะปกป้องรักษาความลับของข้อมูลและสารสนเทศของผู้ถือหุ้นเสมือนหนึ่งเป็นการปฏิบัติต่อข้อมูลและสารสนเทศของตนเอง

• ลูกค้า

- บริษัทฯ มุ่งมันที่จะสร้างความพึงพอใจในสินค้าแก่ลูกค้า
โดยการส่งมอบผลิตภัณฑ์ที่มีคุณภาพตรงตามความต้องการของลูกค้า
และมุ่งมั่นให้บริการแก่ลูกค้าด้วยความเต็มใจ เต็มกำลังความสามารถ
ด้วยความเสมอภาคและเป็นธรรม

- เปิดเผยข้อมูลเกี่ยวกับผลิตภัณฑ์อย่างครบถ้วนถูกต้องตามความเป็นจริง

- ปฏิบัติตามเงื่อนไขต่างๆ ที่ระบุไว้ในสัญญาอย่างเคร่งครัด และหากไม่สามารถปฏิบัติได้
จะดำเนินการแจ้งให้ลูกค้าทราบล่วงหน้า เพื่อร่วมกันพิจารณาหาแนวทางแก้ไข

- จัดให้มีช่องทางการสื่อสารและทำความเข้าใจกับลูกค้าที่ชัดเจนและมีประสิทธิภาพ
พร้อมให้คำแนะนำช่วยเหลือแก่ลูกค้า รับฟังปัญหาและพยายามค้นหาสาเหตุ และวิธีการแก้ไขปัญหา
เพื่อให้สามารถตอบสนองให้แก่ลูกค้าได้ด้วยความรวดเร็ว

• คู่ค้า และ/หรือเจ้าหนี้การค้า

บริษัทฯ ปฏิบัติต่อคู่ค้า และ/หรือเจ้าหนี้การค้า อย่างเสมอภาค และเป็นธรรมทั้งสองฝ่าย
โดยคำนึงถึงผลประโยชน์สูงสุดของบริษัท และการปฏิบัติตามพันธะสัญญาอย่างเคร่งครัด

• คู่แข่งทางการค้า

-
ไม่ทำลายชื่อเสียงของคู่แข่งทางการค้าด้วยการกล่าวหาในทางเสื่อมเสียโดยปราศจากข้อมูลความจริง

- ไม่แสวงหาข้อมูลที่เป็นความลับของคู่แข่งทางการค้า ด้วยวิธีการที่ไม่สุจริต

• พนักงาน

บริษัทฯ ตระหนักดีว่าพนักงานทุกคนเป็นทรัพยากรที่มีค่า
และเป็นปัจจัยสำคัญที่จะนำความสำเร็จมาสู่บริษัทฯ
ดังนั้นจึงให้ความสำคัญกับการบริหารและพัฒนาบุคลากร และการเสริมสร้างบรรยากาศการทำงานที่ดี
โดย

- ปฏิบัติตามกฎหมาย และข้อบังคับต่างๆ ที่เกี่ยวข้องกับพนักงาน

- จัดให้มีระบบการบริหารงานทรัพยากรบุคคลที่ให้โอกาสที่เท่าเทียมกันแก่พนักงานทุกคน
โดยไม่เลือกปฏิบัติ

- บริหารจัดการด้านค่าตอบแทน สวัสดิการ อยู่ในระดับที่บริษัทฯ มีความสามารถในการจ่าย
และอยู่ในระดับที่เทียบเคียงกับบริษัทในธุรกิจประเภทเดียวกันหรือใกล้เคียงกัน

- พัฒนาบุคลากร และการถ่ายทอดความรู้ผ่านช่องทางต่างๆ อย่างต่อเนื่องเพื่อให้พนักงานมีความรู้
ความสามารถ และทักษะที่จำเป็นต่างๆ
รองรับสถานการณ์ที่เปลี่ยนแปลงได้อย่างรวดเร็วและมีประสิทธิภาพ

- จัดสวัสดิการที่เหมาะสมให้แก่พนักงาน เพื่อให้พนักงานมีขวัญและกำลังใจที่ดี

- ส่งเสริมงานด้านสิ่งแวดล้อม สุขภาพ และความปลอดภัยของพนักงาน

• ภาครัฐ

บริษัทฯ มุ่งรักษาความสัมพันธ์ที่ดีกับภาครัฐ ภายใต้ขอบเขตที่เหมาะสม
รวมทั้งให้ความร่วมมือกับภาครัฐอย่างเหมาะสม

• ชุมชน และสังคม

ในฐานะสมาชิกหนึ่งของชุมชนและสังคม บริษัทฯตระหนักถึงภารกิจที่จะต้องให้ความร่วมมือ
ให้การสนับสนุนการพัฒนาสังคมอย่างยั่งยืน ทั้งด้านสิ่งแวดล้อม ความปลอดภัย การศึกษา
และความมั่นคงของชุมชน โดย

- ให้ความสำคัญกับการมีส่วนร่วมของชุมชน
โดยเฉพาะอย่างยิ่งการใส่ใจในผลกระทบต่อชุมชนที่อาจเกิดขึ้นจากการดำเนินกิจกรรมใดๆ
ของบริษัทฯ

- สนับสนุนและให้ความช่วยเหลือที่เหมาะสมกับชุมชนและสังคม
โดยเฉพาะที่อยู่โดยรอบสถานประกอบการ

- มุ่งเน้นให้ความช่วยเหลือเพื่อการพัฒนาคุณภาพชีวิตอย่างยั่งยืน ทั้งทางด้านอาชีพ
สุขอนามัยและประเพณีอันดีงามของท้องถิ่น รวมทั้งให้การสนับสนุนทางการศึกษาแก่เยาวชน
และกิจกรรมสาธารณประโยชน์

- ใช้ทรัพยากรธรรมชาติ วัสดุ หรืออุปกรณ์ต่างๆ อย่างมีประสิทธิภาพและประสิทธิผล
โดยคำนึงถึงผลกระทบที่มีต่อสิ่งแวดล้อม และคุณภาพชีวิตของประชาชน อาทิ การเลือกใช้วัตถุดิบ
กระบวนการผลิต

- ส่งเสริมการใช้และการอนุรักษ์พลังงานอย่างมีประสิทธิภาพ

- ปลูกจิตสำนึกเรื่องความรับผิดชอบต่อสังคม และสิ่งแวดล้อมให้เกิดขึ้นกับพนักงาน

- การเปิดเผยข้อมูลและความโปร่งใส

บริษัทฯให้ความสำคัญกับข้อมูลข่าวสารที่ต้องแจ้งแก่ตลาดหลักทรัพย์ฯ และผู้ถือหุ้น
ทั้งในด้านของความถูกต้อง ความเพียงพอ ความรวดเร็ว และความเท่าเทียมกัน

สารสนเทศที่สำคัญของบริษัทฯ ประกอบด้วย ข้อมูลทางการเงินและข้อมูลที่ไม่ใช่ทางการเงิน
การเปิดเผยข้อมูลทางการเงิน ในส่วนของงบการเงินนั้น
ได้ผ่านการสอบทาน/ตรวจสอบจากผู้สอบบัญชี ว่าถูกต้องตามหลักการบัญชีที่รับรองทั่วไป
และผ่านความเห็นชอบจากคณะกรรมการตรวจสอบ และคณะกรรมการบริษัทฯก่อนเปิดเผยแก่ผู้ถือหุ้น
สำหรับการเปิดเผยข้อมูลที่ไม่ใช่ทางการเงิน บริษัทฯได้เปิดเผยรายการระหว่างกัน การจัดการ
และปัจจัยความเสี่ยง รวมถึงรายงานการกำกับดูแลกิจการที่ดีไว้ในรายงานประจำปี และแบบ 56-1
เป็นต้น

อนึ่ง
บริษัทฯได้เปิดเผยบทบาทและหน้าที่ของคณะกรรมการและจำนวนครั้งที่กรรมการแต่ละคนเข้าร่วมประชุมไว้ภายใต้หัวข้อการจัดการ
และเปิดเผยการจ่ายค่าตอบแทนกรรมการและผู้บริหารไว้ภายใต้หัวข้อ การกำกับดูแลกิจการ

  - การเปิดเผยข้อมูลและความสัมพันธ์กับผู้ลงทุน

บริษัทฯ ให้ความสำคัญต่อการเปิดเผยข้อมูลที่มีความถูกต้อง ครบถ้วน ทั้งรายงานข้อมูลทางการเงิน
และข้อมูลทั่วไป ตลอดจนข้อมูลสำคัญที่มีผลกระทบต่อราคาหลักทรัพย์ของ
บริษัทฯโดยได้เผยแพร่ข้อมูลข่าวสารต่างๆ ดังกล่าวเพื่อให้ผู้ลงทุนและผู้ที่เกี่ยวข้องได้รับทราบ
โดยผ่านช่องทางการเผยแพร่ข้อมูลผ่านระบบสื่ออิเล็กทรอนิกส์ของตลาดหลักทรัพย์แห่งประเทศไทย
การแจ้งข้อมูลโดยผ่านเว็บไซต์ของบริษัทฯ เป็นต้น บริษัทฯ
ไม่ได้จัดตั้งหน่วยงานด้านผู้ลงทุนสัมพันธ์แต่ได้มอบหมายให้รองผู้อำนวยการฝ่ายบัญชี-การเงิน
เป็นผู้รับผิดชอบและดูแลในเรื่องดังกล่าว ซึ่งผู้ลงทุนสามารถขอทราบข้อมูลบริษัทฯได้ที่หมายเลข
0-2384-2876 หรือที่ e-mail address : naphaporn@siamsteel.com

- ความรับผิดชอบของคณะกรรมการ

คณะกรรมการบริษัทฯมีจำนวน 11 ท่าน ประกอบด้วยกรรมการอิสระตามนิยามของตลาดหลักทรัพย์ฯ
ซึ่งเป็นกรรมการตรวจสอบด้วย จำนวน 3 ท่าน กรรมการบริหารจำนวน 7 ท่าน
และกรรมการที่ไม่เป็นกรรมการอิสระและไม่เป็นผู้บริหารอีกจำนวน 1 ท่าน
โดยแต่งตั้งตามที่ระบุไว้ในหัวข้อการการจัดการ คณะกรรมการบริษัทมีคุณสมบัติตามที่กฎหมาย
และบริษัทกำหนด เป็นผู้มีความรู้ ทักษะ และประสบการณ์ในการดำเนินธุรกิจ
ไม่ดำรงตำแหน่งกรรมการ หรือผู้บริหารในธุรกิจที่อาจมีความขัดแย้งทางผลประโยชน์กับบริษัท
เป็นผู้กำหนดทิศทาง นโยบาย เป้าหมาย
ตลอดจนกำกับดูแลให้การบริหารเป็นไปตามเป้าหมายภายใต้หลักการกำกับดูแลกิจการที่ดี
และจรรยาบรรณทางธุรกิจที่บริษัทได้กำหนดไว้ จัดให้มีระบบการควบคุมภายใน การตรวจสอบภายใน
และระบบการบริหารความเสี่ยง พร้อมทั้งการแต่งตั้งคณะกรรมการบริหาร
และคณะกรรมการตรวจสอบ เลขานุการบริษัท และอื่นๆตามความจำเป็นและเหมาะสม
โดยกำหนดนโยบายการกำกับดูแลและการบริหารงานแยกออกจากกัน นอกจากนี้
ยังได้กำหนดให้มีการประเมินผล สอบทาน
และรายงานผลการดำเนินงานอย่างสม่ำเสมอในการประชุมคณะกรรมการบริษัท
ซึ่งได้กำหนดให้มีการประชุมอย่างน้อยปีละ 4 ครั้งทุกไตรมาส
หลังจากผู้สอบบัญชีของบริษัทได้สอบทานงบหรือตรวจสอบรับรองงบการเงินของบริษัทแล้วเสร็จ
และผ่านการพิจารณาเห็นชอบจากที่ประชุมคณะกรรมการตรวจสอบทุกครั้งแล้ว

คณะกรรมการบริษัทได้จัดให้มีระบบควบคุมภายในโดยมอบหมายให้คณะกรรมการตรวจสอบรับผิดชอบกำกับดูแลให้ฝ่ายบริหารจัดให้มีระบบการควบคุมภายในอย่างมีประสิทธิภาพและเพียงพอ
สำหรับปี 2551/2552
คณะกรรมการบริษัทและคณะกรรมการตรวจสอบได้ประเมินผลระบบการควบคุมภายในของบริษัทแล้วเห็นว่า
บริษัทมีการควบคุมภายในที่เพียงพอแล้ว

ค่าตอบแทนผู้บริหาร

สำหรับปีสิ้นสุดวันที่ 30 มิถุนายน 2552

+-----------------------------+-----------------------+---------------+
| บุคคล                        | รูปแบบของผลตอบแทน      | จำนวนเงิน      |
+-----------------------------+-----------------------+---------------+
| กรรมการและผู้บริหาร จำนวน 7    | เงินเดือน โบนัส          | 18.84 ล้านบาท  |
| ท่าน                         |                       |               |
|                             | เง                    |               |
|                             | ินสมทบกองทุนสำรองเลี้ยงชีพ |               |
+-----------------------------+-----------------------+---------------+
| กรรมการที่ไม่ได้รับเงินเดือน       |                       |               |
| และกรรมการตรวจสอบจำนวนรวม 4 |                       |               |
| ท่าน ได้รับเบี้ยประชุม            |                       |               |
|                             |                       |               |
| ท่านละ 25,000 บาท            |                       |               |
| ต่อครั้งที่เข้าประชุม              |                       |               |
+-----------------------------+-----------------------+---------------+

การดูแลเรื่องการใช้ข้อมูลภายใน

บริษัทฯ
มีนโยบายการกำกับดูแลในการป้องกันผู้บริหารนำข้อมูลภายในของบริษัทฯไปใช้เพื่อประโยชน์ส่วนตนโดยห้ามมิให้ผู้บริหารรวมถึงคู่สมรส
บุตรที่ยังไม่บรรลุนิติภาวะของผู้บริหารดังกล่าวใช้ข้อมูลภายในซึ่งยังมิได้เปิดเผยเพื่อทำการซื้อขาย
โอน
หรือรับโอนหลักทรัพย์ที่ออกโดยบริษัทฯก่อนที่ข้อมูลนั้นจะเปิดเผยสู่สาธารณชนโดยพระราชบัญญัติหลักทรัพย์และตลาดหลักทรัพย์
พ.ศ.2535
กำหนดให้ผู้บริหารรายงานการถือหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทยทุกครั้งที่มีการซื้อขาย
โอน หรือรับโอนหลักทรัพย์ที่ออกโดยบริษัทฯ ภายใน 3 วันทำการ นับจากวันที่มีการซื้อขาย โอน
หรือรับโอนและผู้บริหารต้องจัดส่งสำเนารายงานดังกล่าวจำนวน 1 ชุด
ให้แก่บริษัทฯเพื่อเก็บไว้เป็นหลักฐาน

  บุคลากร

  จำนวนพนักงานบริษัท ณ วันที่ 30 มิถุนายน 2552

  พนักงานรายเดือน 528 คน

  พนักงานรายวัน 318 คน

  รวมพนักงานทั้งสิ้น 846 คน

บริษัทฯ ได้จัดตั้งเงินกองทุน
สำรองเลี้ยงชีพพนักงานตามความในพระราชบัญญัติกองทุนสำรองเลี้ยงชีพ พ.ศ.2530 และ 2542
ตามระเบียบกองทุน บริษัทฯและพนักงานต้องจ่ายสะสมเข้ากองทุนนี้เป็นร้อยละ2
ของเงินเดือนพนักงาน โดยพนักงานจะได้รับเงินสมทบของบริษัทฯ
เมื่อลาออกจากบริษัทฯภายหลังจากที่ทำงานครบ 1 ปีขึ้นไป ตามอัตราเงินสมทบที่กำหนดไว้
ส่วนที่บริษัทจ่ายสมทบเข้ากองทุนและบันทึกเป็นค่าใช้จ่ายในปี 2552 มีจำนวน 5.10 ล้านบาท

  ด้านการพัฒนาบุคลากร

  ในรอบปีที่ผ่านมา บริษัทฯ มีการพัฒนาบุคลากรของบริษัทฯในด้านต่างๆ ดังนี้

1. การจัดฝึกอบรมภายในบริษัท
โดยให้ความสำคัญในการพัฒนาทักษะด้านการจัดการให้แก่พนักงานในแต่ละระดับ
รวมถึงการสร้างเสริมให้พนักงานมีความตระหนักในการปฏิบัติงานบนพื้นฐานของความรับผิดชอบต่อสังคม

2. การให้พนักงานเข้าร่วมฝึกอบรม และสัมมนากับสถาบันภายนอกทั้งภาครัฐและเอกชน
เพื่อเพิ่มพูนความรู้ ความสามารถของพนักงาน
และเพื่อให้พนักงานมีโอกาสแลกเปลี่ยนข้อมูลกับองค์การอื่นๆ ภายนอกบริษัท

3. การจัดให้ความรู้ และพัฒนาพนักงานให้สอดคล้องกับระบบการจัดการด้านคุณภาพ ISO 9001
ระบบการจัดการความปลอดภัยอาชีวอนามัยและสิ่งแวดล้อม ISO 14001 & OHSAS 18000
และระบบการรับรองห้องปฏิบัติการ ISO/IEC 17025

4. การพัฒนาทักษะการสื่อสารภาษาอังกฤษให้พนักงาน
เพื่อเตรียมความพร้อมให้กับพนักงานในการทำงานร่วมกับชาวต่างประเทศ

5. จัดศูนย์การศึกษานอกระบบและการศึกษาตามอัธยาศัย หลักสูตรประกาศนียบัตรวิชาชีพ(ปวช.)
โดยร่วมกับศูนย์ กศน.อำเภอเมืองสมุทรปราการ

นอกจากนี้ บริษัทฯ ได้ส่งเสริมให้พนักงานมีส่วนร่วมในกิจกรรมที่เป็นประโยชน์ต่อสังคม
โดยบริษัทถือเป็นภารกิจหนึ่งที่ปฏิบัติมาอย่างต่อเนื่อง ในรอบปีที่ผ่านมา
บริษัทฯได้ดำเนินกิจกรรมด้านต่างๆ อาทิ : โครงการ “การพัฒนาสถานประกอบการปลอดบุหรี่”
โดยร่วมกับศูนย์ประสานงานโครงการพัฒนาสถานประกอบการปลอดบุหรี่
สมาคมพัฒนาคุณภาพสิ่งแวดล้อม

: โครงการโรงงานสีขาว เพื่อต่อต้านยาเสพติด โดยบริษัทฯ
ได้รับการรับรองเป็นโรงงานสีขาวของกรมสวัสดิการและคุ้มครองแรงงาน กระทรวงแรงงาน

: การเป็นแหล่งข้อมูลและการเรียนรู้ในสถานประกอบการ
โดยให้ความร่วมมือรับนักศึกษาเข้าฝึกภาคปฏิบัติในโครงการอาชีวศึกษาระบบทวิภาคี
ร่วมกับวิทยาลัยเทคนิคสมุทรปราการ

  การเปลี่ยนแปลงจำนวนพนักงานอย่างมีนัยสำคัญ

  บริษัทฯ ไม่มีการเปลี่ยนแปลงจำนวนพนักงานอย่างมีนัยสำคัญในรอบปีที่ผ่านมา

  ข้อพิพาทด้านแรงงานในรอบ 3 ปีที่ผ่านมา

  บริษัทฯไม่มีข้อพิพาทด้านแรงงานในรอบ 3 ปีที่ผ่านมา

  ค่าตอบแทนรวมของพนักงาน

ค่าตอบแทนรวมของพนักงานรายเดือน และพนักงานรายวันของบริษัททั้งหมดในรูปของเงินเดือน
โบนัส ค่าล่วงเวลาและค่าตอบแทนอื่นๆ เป็นจำนวนเงินรวม 245 ล้านบาท